བརྡ་ཡིག་༠༠༠༠༠༔དག་སྣང་ཡེ་ཤེས་དྲྭ་བ་ལས༔བླ་མའི་གསོལ་འདེབས་དབང་གི་སྤྲིན་ཕུང་བཞུགས་སོ༔
བརྡ་ཡིག་༠༠༠༠༠༔ན་མོ་གུ་རུ་པདྨ་ཀ་ར་ཡེ༔བརྡ་ཡིག་༠༠༠༠༠༤༡༢༔ཡང་དག་ལམ་དུ་ཞུགས་པ་ཡི༔སྐལ་བཟང་སྐྱེས་བུ་དད་ལྡན་རྣམས༔དུས་གསུམ་རྒྱུན་ཆད་མེད་པ་རུ༔དངོས་གྲུབ་འབྱུང་གནས་བླ་མ་ལ༔འདི་ལྟར་དད་མོས་གསོལ་འདེབས་མཛོད༔ཀྱཻ༔དུས་གསུམ་སངས་རྒྱས་ཀུན་འདུས་ཀྱི་བདག་ཉིད༔བདེན་གཉིས་ལམ་མཆོག་དམ་ཆོས་ཀྱི་ངོ་བོ༔རྟོགས་གྲོལ་གདིང་ལྡན་དགེ་འདུན་གྱི་ཁྱབ་བདག༔དཀོན་མཆོག་གསུམ་དངོས་བླ་མ་དེ་མཁྱེན་ནོ༔བླ་མེད་བླ་མ་རྡོ་རྗེ་ཡི་ཐེག་པ༔ཡི་དམ་ཞི་ཁྲོ་རབ་འབྱམས་ཀྱི་ངོ་བོ༔མཁའ་འགྲོ་འཁོར་འདས་སྟོང་ཆེན་གྱི་དབང་ཕྱུག༔ཡོངས་འདུས་བདག་ཉིད་བླ་མ་དེ་མཁྱེན་ནོ༔ངོ་བོ་སྐྱེ་མེད་མཐའ་བྲལ་གྱི་ཆོས་སྐུ༔རང་བཞིན་ལྷུན་གྲུབ་ལོངས་སྐུ་ཡི་ཚོམ་བུ༔ཐུགས་རྗེ་ཕྱོགས་མེད་སྒྱུ་འཕྲུལ་གྱི་སྤྲུལ་སྐུ༔རྫོགས་ལྡན་དཔལ་མགོན་བླ་མ་དེ་མཁྱེན་ནོ༔གཞི་དབྱིངས་སྤྲོས་བྲལ་ཀ་དག་གི་རྡོ་རྗེ༔དམིགས་མེད་ཡེ་བབ་རང་གྲོལ་གྱི་ལམ་ཟབ༔སྦྱངས་བགྲོད་ཐོབ་བྲལ་ཡེ་ཡིན་གྱི་འབྲས་བུ༔གཅིག་རྫོགས་རིག་སྟོང་བླ་མ་དེ་མཁྱེན་ནོ༔མི་མིན་རང་སྣང་ཆོས་སྐུ་ཡི་སྟོན་པ༔ཀུན་མཁྱེན་ཀུན་གཟིགས་ཡེ་ཤེས་ཀྱི་བདག་ཉིད༔སྐྱོན་བྲལ་ཡོན་ཏན་ཕུན་ཚོགས་ཀྱི་བླ་མ༔ཡེ་ཤེས་སྒྱུ་མའི་སྐུ་མཆོག་དེ་མཁྱེན་ནོ༔དཔག་ཡས་མི་མཇེད་འཇིག་རྟེན་གྱི་ཁམས་སུ༔མ་ངེས་གང་འདུལ་ཐབས་མང་གི་སྤྱོད་པས༔འགྲོ་བའི་སྣང་སེམས་ཆོས་ཉིད་དུ་གྲོལ་མཛད༔ཕྲིན་ལས་ལས་ཀྱི་དཔའ་བོ་དེ་མཁྱེན་ནོ༔དགོངས་རྒྱུད་ཀློང་ཆེན་ནམ་མཁའ་ཡི་མཛོད་ལས༔མ་འགགས་ཀློང་རྡོལ་ཟབ་གསང་གི་བརྡ་བཀྲོལ༔ཐོས་ཚད་རྣམ་གྲོལ་དམ་ཆོས་ཀྱི་དོན་སྟོན༔བརྒྱུད་པ་གཅིག་རྫོགས་བླ་མ་དེ་མཁྱེན་ནོ༔ཤིན་ཏུ་རྙེད་དཀའ་དལ་འབྱོར་གྱི་མི་ལུས༔རྒྱུ་མཚན་དྲན་ནས་དོན་མཆོག་དང་ལྡན་ཅིང་༔ཚེ་འདིར་ཐར་པའི་ལམ་སྣ་ཞིག་ཟིན་པར༔འགྲོ་བའི་མགོན་པོ་བླ་མ་དེ་མཁྱེན་ནོ༔ཚེ་འདིའི་སྣང་བ་རྨི་ལམ་དང་སྒྱུ་མ༔མི་རྟག་འཆི་བ་སྙིང་ནས་རང་དྲན་ཏེ༔རྟག་ཏུ་བློ་སྣ་དམ་ཆོས་སུ་འགྱུར་བར༔འགྲོ་བའི་མགོན་པོ་བླ་མ་དེ་མཁྱེན་ནོ༔མི་དགེ་སྡིག་སྤྱོད་དུག་བཞིན་དུ་སྤངས་ནས༔རྟག་ཏུ་ལུས་ངག་ཡིད་གསུམ་གྱི་བྱ་བྱེད༔ཡང་དག་དགེ་བ་ཁོ་ན་རུ་འགྱུར་བར༔འགྲོ་བའི་མགོན་པོ་བླ་མ་དེ་མཁྱེན་ནོ༔ཁམས་གསུམ་འཁོར་བ་མཐའ་མེད་ཀྱི་གྲོང་ཁྱེར༔བཟོད་མེད་ཉམ་ཐག་སྡུག་བསྔལ་གྱིས་གདུང་ལ༔སྐྱོ་བ་སྐྱེས་ནས་བྱ་བཏང་ཞིག་ཐུབ་པར༔འགྲོ་བའི་མགོན་པོ་བླ་མ་དེ་མཁྱེན་ནོ༔སོ་ཐར་སྡོམ་པ་བྱང་སེམས་ཀྱི་བསླབ་བྱ༔གསང་སྔགས་ཟབ་མོའི་དམ་ཚིག་དང་བཅས་པ༔སྐྱོན་མེད་ཚུལ་བཞིན་མཐར་ཕྱིན་ཞིག་འབྱུང་བར༔འགྲོ་བའི་མགོན་པོ་བླ་མ་དེ་མཁྱེན་ནོ༔རྡོ་རྗེ་ཐེག་པའི་ལམ་མཆོག་ཏུ་ཞུགས་ཚེ༔ཉམས་རྟོགས་ཡོན་ཏན་གོང་འཕེལ་དུ་རྒྱས་ཤིང་༔གོལ་འཆུག་མེད་པའི་ས་ལམ་མཆོག་ཐོབ་པར༔འགྲོ་བའི་མགོན་པོ་བླ་མ་དེ་མཁྱེན་ནོ༔མ་རིག་མུན་པ་ཡུལ་མེད་དུ་སངས་ནས༔ཤེས་རབ་སྤྱན་གྱི་རང་ཞལ་ཉིད་གཟིགས་ཤིང་༔ཆོས་ཉིད་བདེན་པ་མངོན་སུམ་དུ་མཐོང་བར༔འགྲོ་བའི་མགོན་པོ་བླ་མ་དེ་མཁྱེན་ནོ༔སྒྲོན་མ་རྣམ་བཞིའི་གསང་ལམ་དེར་བརྟེན་པས༔ཤེས་རབ་མིག་ལ་ཡེ་ཤེས་ཀྱི་སྤྱན་ཚུད༔མངོན་སུམ་སྣང་བ་སྒྲིབ་མེད་དུ་མཐོང་བར༔འགྲོ་བའི་མགོན་པོ་བླ་མ་དེ་མཁྱེན་ནོ༔མ་དག་སྣང་སེམས་ཆོས་ཉིད་དུ་འཇིགས་པས༔མ་ངེས་ཉམས་རྟོགས་འར་འུར་དང་ཆལ་ཆོལ༔གོང་འཕེལ་སྣང་བ་མངོན་གྱུར་དུ་འབྱུང་བར༔འགྲོ་བའི་མགོན་པོ་བླ་མ་དེ་མཁྱེན་ནོ༔དབྱིངས་རིག་དབྱེར་མེད་ཟུང་འཇུག་གི་ངོ་བོ༔ལྷུན་གྲུབ་ལོངས་སྐུའི་ཚོམ་བུ་རུ་སྨིན་ཏེ༔རིག་པ་ཚད་ཕེབས་སྣང་བ་དེ་འབྱུང་བར༔འགྲོ་བའི་མགོན་པོ་བླ་མ་དེ་མཁྱེན་ནོ༔ཆོས་ཅན་སྣང་བ་ཆོས་ཉིད་དུ་ཟད་ནས༔མི་ཤིགས་གདིང་ཐོབ་བློ་འདས་ཀྱི་དབྱིངས་སུ༔མྱུར་བར་གདོད་མའི་བཙན་ས་མཆོག་ཟིན་པར༔འགྲོ་བའི་མགོན་པོ་བླ་མ་དེ་མཁྱེན་ནོ༔སླར་ཡང་རིག་སྟོང་ཆོས་སྐུ་རུ་སངས་ནས༔སྐུ་དང་ཡེ་ཤེས་རང་བྱུང་གི་ངོ་བོ༔གཞོན་ནུ་བུམ་སྐུའི་གཏན་སྲིད་དེ་ཟིན་པར༔འགྲོ་བའི་མགོན་པོ་བླ་མ་དེ་མཁྱེན་ནོ༔ཁམས་གསུམ་འཁོར་བ་མ་སྟོངས་ཀྱི་བར་དུ༔གདུལ་དཀའ་འདུལ་བྱེད་ཕྲིན་ལས་ཀྱི་རོལ་པས༔འགྲོ་བ་འདྲེན་པའི་དེད་དཔོན་དུ་འགྱུར་བར༔འགྲོ་བའི་མགོན་པོ་བླ་མ་དེ་མཁྱེན་ནོ༔དབང་དང་བྱིན་རླབས་དངོས་གྲུབ་ཀྱི་གཏེར་མཛོད༔མཁྱེན་བརྩེ་ནུས་གསུམ་ཡེ་ཤེས་དང་ཡོན་ཏན༔ཐུགས་རྒྱུད་དགོངས་པ་ཡོངས་རྫོགས་སུ་འཕོ་བར༔འགྲོ་བའི་མགོན་པོ་བླ་མ་དེ་མཁྱེན་ནོ༔འཁོར་འདས་དག་མཉམ་བདེ་ཆེན་གྱི་དབྱིངས་སུ༔སྟོན་འཁོར་དགོངས་པ་དབྱེར་མེད་ཀྱི་རོལ་པར༔ཁྱབ་བདག་གདོད་མའི་གཞི་དབྱིངས་སུ་གྲོལ་ནས༔འཇའ་ལུས་འཕོ་བ་ཆེན་པོ་རུ་འགྲུབ་པར༔འགྲོ་བའི་མགོན་པོ་བླ་མ་དེ་མཁྱེན་ནོ༔འདི་ནི་ཡང་ཟབ་བཅུད་དུ་དྲིལ༔རིག་འཛིན་བླ་མའི་ཐུགས་བཅུད་ཡིན༔ཡི་དམ་རྒྱ་མཚོའི་ངོ་བོ་ཡིན༔མཁའ་འགྲོ་འབུམ་གྱི་སྙིང་ཐིག་དེ༔བཀའ་སྲུང་ཡོངས་ཀྱི་སྲོག་ཏིག་ཡིན༔ཉམས་སུ་ལེན་པའི་སྐྱེས་བུ་ཀུན༔དད་མོས་དམ་ཚིག་དང་ལྡན་པས༔ཉམས་རྟོགས་ཡོན་ཏན་གོང་འཕེལ་རྒྱས༔ཕྱི་ནང་བར་ཆད་གེགས་གྲོལ་ཞིང་༔བསམ་དོན་ཆོས་བཞིན་འགྲུབ་པ་དང་༔ཡང་དག་རྫོགས་པའི་སངས་རྒྱས་འགྲུབ༔མཁའ་འགྲོ་ལས་ཀྱི་དབང་མོ་ངས༔རིག་འཛིན་ཁྱོད་དང་བརྒྱུད་འཛིན་སྤྱི༔བྱེ་བྲག་རྡོ་རྗེ་བདུད་འཇོམས་ཀྱི༔སྐྱེས་བརྒྱུད་སྦས་པའི་རྣལ་འབྱོར་ལ༔སྨོན་ལམ་གཏད་རྒྱས་དབུགས་དབྱུང་ཞིང་༔འཇའ་ལུས་འཕོ་ཆེན་རྟེན་འབྲེལ་བསྒྲིགས༔ཞེས་གསུངས་ཆོས་ཉིད་སྒྱུ་མར་ཡལ༔ས་མ་ཡ༔རྒྱ་རྒྱ་རྒྱ༔བརྡ་ཐིམ༔ཞེས་པ་འདི་ཡང་རང་སློབ་དམ་པ་བློ་གྲོས་ཀྱིས་བསྐུལ་ངོར་ཁྲག་འཐུང་བདུད་འཇོམས་རྡོ་རྗེས་ཡེ་ཤེས་སྒྱུ་མར་རོལ་པའི་དབྱིངས་ལས་བསྒྱུར་བའོ།།དགེའོ།།དགེའོ།།དགེའོ།།སརྦ་མངྒ་ལཾ།།།།